b'\n_START_ARTICLE_\nAnkstyvoji Nyderland\xc5\xb3 tapyba\n_START_PARAGRAPH_\nAnkstyvoji Nyderland\xc5\xb3 tapyba \xe2\x80\x93 Nyderland\xc5\xb3 XV a.\xe2\x88\x92XVI a. prad\xc5\xbeios tapyba. Kai kurie \xc5\xa1iuo laikotarpiu k\xc5\xabr\xc4\x99 Nyderland\xc5\xb3 tapytojai: Janas van Eikas, Jeronimas Boschas, \xc4\xafvardijami vienas \xc5\xbeymiausi\xc5\xb3 Europos dail\xc4\x97s istorijoje.\n_START_SECTION_\nIstorija\n_START_PARAGRAPH_\nTapybos menas Nyderlanduose i\xc5\xa1kilo XV a. i\xc5\xa1 manuskript\xc5\xb3 iliuminacij\xc5\xb3 k\xc5\xabrybos ir buvo paveiktas Burgundijos hercog\xc5\xb3 dvaro r\xc4\x97mimo. 1384 m. Burgundijos hercogas Pilypas II Dr\xc4\x85susis pagal paveld\xc4\x97jimo teis\xc4\x99 tapo Flandrijos grafu. Burgundijos sostin\xc4\x97 buvo Di\xc5\xbeonas. Svarbiausiu hercogo skulptoriumi buvo Klausas Sliuteris (apie 1345\xe2\x80\x931405/06), kurio auk\xc5\xa1to realizmo laipsnio k\xc5\xabryba paveik\xc4\x97 regiono dailininkus. R\xc4\x97mimo projektus prat\xc4\x99s\xc4\x97 nuo 1419 m. vald\xc4\x99s Pilypas III Gerasis, kurio apskaitos dokumentuose da\xc5\xbenai minimas Janas van Eikas (apie 1390\xe2\x88\x921441). \xc5\xa0iam dailininkui tradici\xc5\xa1kai priskiriamas aliejin\xc4\x97s tapybos i\xc5\xa1radimas. I\xc5\xa1 tikro aliejin\xc4\x97 tapyba Nyderlanduose prad\xc4\x97ta naudoti anks\xc4\x8diau, ta\xc4\x8diau Janas van Eikas pasiek\xc4\x97 auk\xc5\xa1to meistri\xc5\xa1kumo joje ir paveiksl\xc5\xb3 lakavime. \xc5\xa0i\xc4\x85 technik\xc4\x85 per\xc4\x97m\xc4\x97 kiti pagrindiniai to meto tapytojai. D\xc4\x97l l\xc4\x97to aliejini\xc5\xb3 da\xc5\xbe\xc5\xb3 d\xc5\xbei\xc5\xabvimo jais tapyti galima klojant vis naujus da\xc5\xbe\xc5\xb3 sluoksnius. Nulakuoti aliejiniai da\xc5\xbeai nekeit\xc4\x97 savo spalvos per laik\xc4\x85._NEWLINE_Ankstyvosios Nyderland\xc5\xb3 tapybos stilius buvo gana vientisas ir \xc5\xbeenkliai skyr\xc4\x97si nuo to paties meto ital\xc5\xb3 ankstyvojo renesanso tapybos. Jam b\xc5\xabdingas ai\xc5\xa1kiai i\xc5\xa1reik\xc5\xa1tas realizmas, d\xc4\x97mesys detal\xc4\x97ms, rai\xc5\xa1kios, sodrios audini\xc5\xb3 ir objekt\xc5\xb3 fakt\xc5\xabr\xc5\xb3 spalvos, religinis simbolizmas. Stilius vienijo \xc5\xa1iaur\xc4\x97s Europos meno tradicijas su naujos renesanso pasaul\xc4\x97\xc5\xbei\xc5\xabros idealais ir ankstyvoji Nyderland\xc5\xb3 tapyba priskiriama tiek v\xc4\x97lyvosios gotikos, tiek ankstyvojo renesanso meno kryptims. Daugelio ankstyv\xc5\xb3j\xc5\xb3 Nyderland\xc5\xb3 tapytoj\xc5\xb3 vardai liko ne\xc5\xbeinomi._NEWLINE_XV a. Nyderland\xc5\xb3 tapytojai daugiausiai dirbo religin\xc4\x97mis temomis ir retai tap\xc4\x97 pasakojamo pob\xc5\xabd\xc5\xbeio ciklus ar k\xc5\xabrinius mitologiniais motyvais, kas buvo buvo populiaru Italijoje. Kitu skiriamuoju bruo\xc5\xbeu buvo aliejin\xc4\x97s tapybos technika, naudota Nyderlanduose, skirtingai nuo Italijoje naudotos temperos. Paprastai priimama, kad ankstyvoji Nyderland\xc5\xb3 tapyba prasid\xc4\x97jo su Janu van Eiku (apie 1390\xe2\x88\x921441) ir baig\xc4\x97si su Gerardu Davidu (apie 1460\xe2\x88\x921523). Reik\xc5\xa1mingiausiais tapybos centrais buvo Briug\xc4\x97 ir Gentas. Kartais \xc5\xa1io laikotarpio tapytojai vadinami \xe2\x80\x9eflamand\xc5\xb3 primityvistais\xe2\x80\x9c. Didesnis i\xc5\xa1skyrimas tarp flamand\xc5\xb3 ir oland\xc5\xb3 tapybos mokykl\xc5\xb3 paprastai priskiriamas v\xc4\x97lesniam laikotarpiui, ypa\xc4\x8d nuo XVII a.'